b'\n_START_ARTICLE_\nWilliam Shakespeare\n_START_SECTION_\nBiografia\n_START_PARAGRAPH_\nEls seus pares, John Shakespeare i Mary Arden van tenir vuit fills, dels quals Shakespeare era el tercer i el primer home de la fam\xc3\xadlia. John Shakespeare era comerciant de llanes, pells i guants, a m\xc3\xa9s de corredor de finques i posteriorment administrador de l\'Ajuntament._NEWLINE_William assist\xc3\xad durant sis mesos a l\'escola prim\xc3\xa0ria i, a partir dels deu anys, a l\'escola secund\xc3\xa0ria, on li ensenyaren autors llatins. M\xc3\xa9s tard, la seva fam\xc3\xadlia va sofrir un declivi econ\xc3\xb2mic, per la qual cosa Shakespeare no va poder cursar estudis universitaris. El 1582, a l\'edat de 18 anys, es va casar amb Anne Hathaway, de 26 anys, amb qui va tenir una filla i dos bessons. _NEWLINE_El 1587 Shakespeare va comen\xc3\xa7ar a treballar a Londres com a actor de teatre. La seva primera obra liter\xc3\xa0ria va ser un poema er\xc3\xb2tic titulat Venus i Adonis, que data de 1593. Aviat va arribar la pesta i els teatres es van haver de tancar durant prop de dos anys. \xc3\x89s llavors quan el comte de Southampton, Henry Wriothesly passa a ser el seu protector i molt probablement l\'acull durant aquest per\xc3\xadode. Amb la reobertura dels teatres, el 1594, Shakespeare s\'associa a la companyia de Lord Chamberlain, cos\xc3\xad de la reina. A partir d\'aquest moment, Shakespeare obtindr\xc3\xa0 tot un seguit d\'\xc3\xa8xits, que els seus contemporanis de major nivell cultural van rebutjar per considerar el teatre un vulgar entreteniment._NEWLINE_El 20 d\'octubre de 1596 va comprar un t\xc3\xadtol nobiliari per al seu pare i el 4 de maig de 1597 va comprar una casa a Stratford. El 9 de novembre va morir la seva mare, Mary Arden. Despr\xc3\xa9s d\'escriure La Tempesta, Shakespeare visqu\xc3\xa9 retirat a Stratford amb la seva fam\xc3\xadlia, aspirant a integrar-se en la petita burgesia local. En el seu testament, fet el 25 de mar\xc3\xa7 de 1616, deix\xc3\xa0 totes les seves propietats intactes als seus descendents, algunes coses a tres actors, Richard Burbage, John Heminges i Henry Condell, i a la seva dona, el seu segon llit. El 23 d\'abril de 1616, mor\xc3\xad William Shakespeare. Tradicionalment, s\'ha relacionat la seva mort amb la beguda, i m\xc3\xa9s espec\xc3\xadficament conseq\xc3\xbc\xc3\xa8ncia d\'una borratxera despr\xc3\xa9s d\'una reuni\xc3\xb3 amb Ben Jonson i Michael Drayton per festejar algunes noves idees liter\xc3\xa0ries. Recents investigacions a c\xc3\xa0rrec de cient\xc3\xadfics alemanys afirmen que \xc3\xa9s probable que l\'escriptor tingu\xc3\xa9s c\xc3\xa0ncer en un ull._NEWLINE_El 25 d\'abril va ser enterrat al presbiteri de l\'esgl\xc3\xa9sia de Stratford. Els seus companys, set anys m\xc3\xa9s tard, li van retre el millor homenatge en publicar les seves obres completes, el Folio de 1623. Aquest llibre ha acabat essent la base de totes les edicions i representacions posteriors de la seva obra i, en darrer terme, de la seva immortalitat._NEWLINE_Shakespeare va ser un contemporani de Miguel de Cervantes, qui va morir nom\xc3\xa9s deu dies abans que el literat angl\xc3\xa8s. Casualment la data de la mort de l\'un i la del sepeli de l\'altre, el 23 d\'abril, coincideixen per la difer\xc3\xa8ncia de calendaris usats. Tot i que hi ha gent que creu que tots dos van morir en la mateixa data, en realitat Cervantes ho va fer el 22 i va ser enterrat l\'endem\xc3\xa0._NEWLINE_Tamb\xc3\xa9 va fer moltes actuacions teatrals po\xc3\xa8tiques i moltes com\xc3\xa8dies perqu\xc3\xa8 era un bon actor.\n_START_SECTION_\nTraject\xc3\xb2ria\n_START_PARAGRAPH_\nLa primera vegada que tenim not\xc3\xadcies de Shakespeare com a actor i autor \xc3\xa9s el 1592, en un escrit p\xc3\xb2stum del dramaturg Robert Grenne. Grenne fa refer\xc3\xa8ncia a Shakespeare en les frases\xc2\xa0: "Cor de tigre embolcallat en pell d\'actor.", i "Es pensa que \xc3\xa9s l\'\xc3\xbanic sacseja-escenes del pa\xc3\xads." \xc3\x89s una al\xc2\xb7lusi\xc3\xb3 a l\'obra Enric VI, amb la qual Shakespeare va tenir un \xc3\xa8xit formidable. Mentre els teatres van estar tancats per la pesta va escriure dos poemes llargs, barrocs i er\xc3\xb2tics: Venus i Adonis i La violaci\xc3\xb3 de Lucr\xc3\xa8cia. Tamb\xc3\xa9 va escriure dues com\xc3\xa8dies d\'enginy i eleg\xc3\xa0ncia artificiosos: Penes d\'amor perdudes i Els dos gentilhomes de Verona._NEWLINE_Amb la reobertura dels teatres el 1594, Shakespeare s\'associa a la companyia de Lord Chamberlain. Era una \xc3\xa8poca en qu\xc3\xa8 faltaven autors, la qual cosa era una gran oportunitat per a William. En poc m\xc3\xa9s de dos anys escriur\xc3\xa0 Romeo i Julieta, El somni d\'una nit d\'estiu, Ricard II, El mercader de Ven\xc3\xa8cia i L\'amansiment de la f\xc3\xbaria. Amb totes aquestes obres inaugura un estil dram\xc3\xa0tic nou: un estil po\xc3\xa8tic, refinat i enginy\xc3\xb3s, en el qual la musicalitat del vers gaireb\xc3\xa9 \xc3\xa9s tan important com l\'acci\xc3\xb3 mateixa._NEWLINE_\xc3\x89s tamb\xc3\xa9 un temps en qu\xc3\xa8 els anys d\'optimisme nacional s\xc3\xb3n substitu\xc3\xafts per una era de cinisme i de rigidesa burocr\xc3\xa0tica, ambient que Shakespeare criticar\xc3\xa0. L\'autor es burla de grans valors com ara l\'honor, la dignitat, l\'amor, el respecte..., cosa que coincideix amb l\'esperit de l\'\xc3\xa8poca, per\xc3\xb2 que no suposa una adopci\xc3\xb3 del to desenganyat i esc\xc3\xa8ptic dels altres dramaturgs. Aix\xc3\xad, Shakespeare optar\xc3\xa0 per escriure com\xc3\xa8dies rom\xc3\xa0ntiques on l\'amor i l\'enginy triomfen sobre els perills que els sotgen. Fins i tot l\'humor canvia d\'estil: desapareixen les bromes obscenes i s\xc3\xb3n substitu\xc3\xafdes per un enginy m\xc3\xa9s l\xc3\xadric i m\xc3\xa9s reflexiu._NEWLINE_A m\xc3\xa9s, el govern prohibeix que s\'escriguin noves obres sobre la hist\xc3\xb2ria nacional, perqu\xc3\xa8 les considera perillosament al\xc2\xb7lusives al delicat moment present. Shakespeare decideix continuar amb la mateixa tem\xc3\xa0tica per\xc3\xb2 situant-la a Roma. Aix\xc3\xad, Juli C\xc3\xa8sar, el conflicte entre els principis \xc3\xa8tics elevats i els seus efectes tr\xc3\xa0gics, \xc3\xa9s la primera de les seves obres de tema rom\xc3\xa0._NEWLINE_Les obres que Shakespeare escriu a principis del segle\xc2\xa0xvii reflecteixen un estat d\'\xc3\xa0nim perplex, un humor molt "negre" i una falta de claredat estranya, tant en el tema com en l\'estructura, com si el dramaturg hagu\xc3\xa9s perdut parcialment el control dels seus recursos habituals._NEWLINE_Quan mor la reina Elisabet, Jaume I, el nou rei, adopta la companyia de Shakespeare com a "Companyia del Rei". \xc3\x89s a partir d\'aleshores que el seu art entra en un per\xc3\xadode intens dominat per la visi\xc3\xb3 tr\xc3\xa0gica, cosa que es palesa en Macbeth, Otel\xc2\xb7lo, El rei Lear, Tim\xc3\xb3 d\'Atenes, Antoni i Cleopatra i Coriol\xc3\xa0._NEWLINE_El 1608, l\'autor Richard Burbage obt\xc3\xa9 la llic\xc3\xa8ncia per actuar en un espai tancat. Shakespeare no segueix el cam\xc3\xad marcat pels seus contemporanis pel que fa als estils nous que aquest canvi afavoreix. En lloc dels drames realistes i s\xc3\xa0tires urbanes de moda, comen\xc3\xa7a a cultivar un nou g\xc3\xa8nere, el roman\xc3\xa7: barreja de trag\xc3\xa8dia, com\xc3\xa8dia i drama l\xc3\xadric, copiant efectes habituals de les mascarades luxoses de la cort, com ara, coreografies, balls, maquin\xc3\xa0ria que permet elevacions, aparicions, etc. Cimbel\xc3\xad, Conte d\'hivern i La tempesta s\xc3\xb3n obres que presenten situacions rom\xc3\xa0ntiques._NEWLINE_En el seu retir col\xc2\xb7labora, per\xc3\xb2, amb dramaturgs joves en un parell d\'obres m\xc3\xa9s: Enric VIII i Els dos nobles cavallers.\n_START_SECTION_\nLa poesia\n_START_PARAGRAPH_\nEl 1593 i 1594, quan els teatres es van tancar a causa de la pesta, Shakespeare va publicar dos poemes narratius de tem\xc3\xa0tica er\xc3\xb2tica: Venus i Adonis i La Violaci\xc3\xb3 de Lucr\xc3\xa8cia, dedicats a Wriothesley Henry, comte de Southampton. A Venus i Adonis, un innocent Adonis rebutja els apropaments sexuals de Venus, mentre que a La Violaci\xc3\xb3 de Lucr\xc3\xa8cia, la virtuosa Lucr\xc3\xa8cia \xc3\xa9s violada pel luxuri\xc3\xb3s Tarquin. Sota la influ\xc3\xa8ncia de Les Metamorfosis d\'Ovidi, els poemes mostren la culpa i la confusi\xc3\xb3 moral que es deriven de la lux\xc3\xbaria descontrolada. Tots dos poemes foren molt exitosos i es reimprimiren for\xc3\xa7a vegades en vida de Shakespeare._NEWLINE_Un tercer poema narratiu, La queixa d\'un amant, en qu\xc3\xa8 una jove es lamenta d\'haver estat conquistada per un seductor pretendent, es va imprimir el 1609. La majoria dels estudiosos accepten avui dia que Una queixa d\'amant \xc3\xa9s una obra genu\xc3\xafna de Shakespeare, encara que consideren que les seves qualitats liter\xc3\xa0ries queden entelades per uns efectismes feixucs. El F\xc3\xa8nix i la tortuga (1601) \xc3\xa9s un lament per la mort de la llegend\xc3\xa0ria au F\xc3\xa8nix i la seva amant, la fidel T\xc3\xb3rtora._NEWLINE_El 1599, una versi\xc3\xb3 primerenca de dos sonets, els 138 i 144, apareix a L\'apassionat peregr\xc3\xad, publicat sota el nom de Shakespeare, per\xc3\xb2 sense el seu perm\xc3\xads.\n_START_SECTION_\nShakespeare a trav\xc3\xa9s del temps\n_START_PARAGRAPH_\nCada \xc3\xa8poca hist\xc3\xb2rica ha primat determinades obres segons les preocupacions i interessos imperants. El concepte de "just\xc3\xadcia po\xc3\xa8tica" que va prevaler en el segle XVIII va provocar el rebuig de moltes de les trag\xc3\xa8dies de Shakespeare, ja que segons els seus criteris el teatre havia de promoure exemples de virtut. El cr\xc3\xadtic angl\xc3\xa8s Samuel Johnson (1709-1784) no va acceptar el desenlla\xc3\xa7 del Rei Lear, que va considerar cruel i innecessari, i la versi\xc3\xb3 de 1681 de Nahum Tate va substituir la de Shakespeare fins a mitjan segle\xc2\xa0xix, sorpr\xc3\xa8s amb el seu gran \xc3\xa8xit al p\xc3\xbablic lector: en ella hi ha un final feli\xc3\xa7 en qu\xc3\xa8 Cord\xc3\xa8lia i Lear aconsegueixen triomfar sobre els obstacles, i la protagonista es casa amb Edgard, leg\xc3\xadtim hereu del comte de Gloucester._NEWLINE_Cap al 1772, el famos\xc3\xadssim actor Garrick modific\xc3\xa0 bona part de Hamlet en suprimir l\'escena dels enterramorts i eximir Laertes de tota culpa referent al ver\xc3\xad que portava en la seva espasa. \xc3\x89s m\xc3\xa9s, la reina Gertrudis aconsegueix sobreviure per portar una vida de penediment, la qual cosa no ocorre en l\'original._NEWLINE_El 1807 Thomas Bowdler va publicar Family Shakespeare, una versi\xc3\xb3 modificada per fer-la, segons el seu criteri, m\xc3\xa9s apta per a dones i nens, que no pogu\xc3\xa9s \xc2\xabofendre la ment virtuosa i religiosa\xc2\xbb. Aquesta adaptaci\xc3\xb3 va donar origen a la paraula anglesa bowdlerize, que designa la censura puritana._NEWLINE_Aix\xc3\xad doncs, l\'adaptaci\xc3\xb3, interpretaci\xc3\xb3 i retorsi\xc3\xb3 de l\'obra shakespeariana va ser durant molt de temps el producte d\'uns interessos morals, pol\xc3\xadtics i est\xc3\xa8tics concrets, i escamotejar l\'ombr\xc3\xadvola concepci\xc3\xb3 de la vida que ofereix genu\xc3\xafnament Shakespeare._NEWLINE_El llargmetratge de Laurence Olivier, Enric V, filmat en honor als combatents de la Segona Guerra Mundial, va fer que determinats passatges fossin ressaltats per animar el patriotisme brit\xc3\xa0nic; el m\xc3\xa9s significatiu va ser l\'arenga del monarca a les seves tropes abans de la batalla d\'Agincourt contra les tropes franceses. El mateix cal dir sobre innombrables adaptacions teatrals i cinematogr\xc3\xa0fiques fins a aquests mateixos dies.'